ธปท.เผยภาวะศก.มีแนวโน้มฟื้นตัวดี
ธปท.เผยภาวะเศรษฐกิจเดือนม.ค.ปีนี้ ทุกภาคส่วนมีแนวโน้มฟื้นตัวได้ดี ชี้ไตรมาส 3 ทุกภาคธุรกิจกลับเข้าสู่ภาวะปกติ
29 ก.พ. 2555

ธปท.เผยภาวะเศรษฐกิจเดือนม.ค.ปีนี้ ทุกภาคส่วนมีแนวโน้มฟื้นตัวได้ดี ชี้ไตรมาส 3 ทุกภาคธุรกิจกลับเข้าสู่ภาวะปกติ 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนม.ค.ปีนี้ฟื้นตัวได้ต่อเนื่องในทุกภาคเศรษฐกิจ โดยเฉพาะการท่องเที่ยวที่กลับเข้าสู่ภาวะปกติ แม้จะมีข่าวการแจ้งเตือนการก่อการร้าย แต่จำนวนนักท่องเที่ยวต่างชาติก็เพิ่มขึ้นเป็น 1.95 ล้านคน จากเดือนก่อนหน้า 1.78 ล้านคนขยายตัวถึง 8% จากการเพิ่มขึ้นของนักท่องเที่ยวในอาเซียน จีน อินเดีย รัสเซีย เป็นสำคัญ สอดคล้องกับอัตราการเข้าพักที่เพิ่มขึ้นในทุกภาคของประเทศ 
ขณะที่ ภาคการผลิตก็ปรับตัวดีขึ้นจากเดือนก่อน โดยเฉพาะในอุตสาหกรรมที่เคยได้รับผลกระทบจากน้ำท่วม เช่น ยานยนต์ อาร์ดดิสไดรฟ์ อิเล็กทรอนิกส์ ส่วนผลผลิตสินค้าเกษตรหดตัวเหลือ 0.9% จากเดือนก่อนหน้า 3.5% เช่นเดียวกับราคาสินค้าเกษตรก็หดตัวถึง 12% ตามราคายางพาราและปาล์มน้ำมันที่ปรับสูงขึ้นมากจากภาวะอุปทานในตลาดโลกตึงตัว ด้านอุปสงค์ในประเทศก็ทยอยปรับดีขึ้น ตามความเชื่อมมั่นของผู้บริโภคและผู้ประกอบการที่ดี ส่งผลให้การบริโภคสินค้าฟื้นตัวต่อเนื่องจากเดือนก่อน
ทั้งนี้ ธปท.คาดว่าภาคเศรษฐกิจทุกภาคส่วนน่าจะกลับมาฟื้นตัวและกลับเข้าสู่ภาวะปกติได้เหมือนช่วงก่อนน้ำท่วมได้ในไตรมาส 3 ปีนี้ อย่างไรก็ตามการฟื้นตัวในแต่หมวดอุตสาหกรรมก็จะต่างกันไป โดยในด้านการบริโภคคาดว่าจะฟื้นได้ในปลายไตรมาส 1หรือต้นไตรมาส 2 ส่วนภาคยานยนต์และเครื่องใช้ไฟฟ้าน่าจะฟื้นตัวได้ในไตรมาส 2 เช่นเดียวกับภาคการเกษตร ส่วนภาคการลงทุนและการผลิตในส่วยของฮาร์ทดิสไดร์น่าจะฟื้นในไตรมาส 3 
"โดยรวมเสถียรภาพเศรษฐกิจอยู่ในเกณฑ์ดี การจ้างงานปรับดีขึ้น ส่วนอัตราเงินเฟ้อเดือนนี้ชะลอลงหลังราคาอาหารสดจากปัญหาน้ำท่วมคลี่คลาย แต่ตอนนี้คงต้องติดตามผลเงินเฟ้อ จากราคาน้ำมันในตลาดโลกที่มีแนวโน้มสูงขึ้น ซึ่งราคาจากต้นปีถึงปัจจุบันเฉลี่ยอยู่ที่ 112 เหรียญสหรัฐต่อบาร์เรล สูงกว่าราคาสมมุติฐานเฉลี่ยทั้งปีของธปท.ที่ 103.3 เหรียญสหรัฐต่อบาร์เรล หรือเฉลี่ยครึ่งปีแรกที่ 106.5 เหรียญสหรัฐต่อบาร์เรลแล้ว คาดว่าต้องมีการปรับสมมุติฐานราคาน้ำมันกันใหม่ และต้องติดตามดูผลกระทบจากราคาน้ำมันใกล้ชิดมากขึ้น"นายเมธีกล่าว